**ELŐTERJESZTÉS**

**A Gazdasági és Városstratégiai Bizottság 2016. augusztus 17-i rendkívüli ülésére**

**Javaslat a Reményik Sándor Evangélikus Általános Iskola és Alapfokú Művészeti Iskola részére helyiségek bérbeadására**

Tájékoztatom a Tisztelt Bizottságot, hogy a Reményik Sándor Evangélikus Általános Iskola és Alapfokú Művészeti Iskola igazgatója azzal a kéréssel fordult hozzám, hogy az önkormányzat biztosítson az 5487/28 hrsz-on fekvő, volt Epcos terület 15. számú épületének első szintjén öt helyiséget tanterem, kiszolgáló terem valamint vizesblokk céljára. Ahhoz, hogy az iskola erre a területre működési engedélyt kapjon, legalább 5 éves bérleti szerződéssel kell rendelkeznie.

A volt EPCOS területének fejlesztésére a TOP pályázat keretében kerül sor, azonban a tervezett telekmegosztás alapján a szóban forgó épület kívül esik a fejlesztendő területen, így bérbeadás útján történő hasznosításának emiatt elvileg akadálya nincs.

A fentiekre figyelembevételével a SZOVA Zrt., mint az ingatlan vagyonkezelője előkészítette a bérleti szerződést, amely alapján a bérleti díj mértéke 104.700.- Ft + áfa/ hónap.

A nevelési-oktatási intézmények működéséről és a köznevelési intézmények névhasználatáról szóló 20/2012.(VIII.31.) EMMI rendelet szerint köznevelési intézmény telephelyének működési engedélyéhez a kérelmező iskolának kell igazolni, hogy a megfelelő személyi, tárgyi, munkavédelmi, tűzvédelmi, közegészségügyi feltételek biztosítottak-e. Erre vonatkozóan az iskola köteles a feltételeket biztosítani, és a bérleti szerződés birtokában működési engedélyt a 2016/2017-es tanév kezdetére megkérni.

Tájékoztatom a Tisztelt Bizottságot arról, a Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 16. § 2) bekezdése szerint az önkormányzati vagyon kezelője a gazdasági ügyekkel foglalkozó bizottság előzetes hozzájárulásával dönt ingatlan, ingatlanrész, ingóság egyszeri és további előjogot nem biztosító, 1 évet meghaladó vagy határozatlan időre szóló használatba, bérbe adásáról illetve bérbe vételéről.

A fentiekre tekintettel az előterjesztés mellékleteként csatolt bérleti szerződés szerint az iskola a Szent László kir. u. 6. szám alatti ingatlan 15. épületének földszintjén (amely egykor irodaház funkciót töltött be) 175 m2 nagyságú ingatlanrészt bérelne a vagyonkezelőtől 5 éves időtartamra. A szerződésben kikötésre kerül, hogy a bérbeadó a szerződést írásban, a bérlő részére megküldött írásbeli egyoldalú nyilatkozattal, legalább 90 napos felmondási idővel, június hónap utolsó napjára szólóan felmondhatja, ha az ingatlan értékesítésre kerül és az ingatlan új tulajdonosa a bérleti jogviszonyt a bérlővel nem kívánja a továbbiakban fenntartani vagy a bérbeadó egyéb célra kívánja hasznosítani, vagy az ingatlan egyes részeinek hasznosítását a bérleti szerződés akadályozza, lényegesen nehezíti.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2016. augusztus „ ”**

 **/: Dr. Puskás Tivadar :/**

**Határozati javaslat**

**…./2016. (VIII.17.) GVB határozat**

A Bizottság hozzájárul, hogy a SZOVA Szombathelyi Vagyonhasznosító és Városgazdálkodási Zrt. - mint az 5487/28 hrsz-on fekvő Szombathely Megyei Jogú Város Önkormányzata kizárólagos tulajdonában álló ingatlan vagyonkezelője – a szombathelyi 5487/28 hrsz-ú, volt EPCOS terület 15. számú épületének földszintjén 175 m2 nagyságú helyiségcsoportot a Reményik Sándor Evangélikus Általános Iskola és Alapfokú Művészeti Iskola részére 5 éves, határozott időtartamra bérbe adja. A bérleti díj mértéke 104.700.- Ft + Áfa/ hónap.

A Bizottság felkéri a SZOVA Zrt. képviselőjét, hogy a bérleti szerződést az 1. számú mellékletnek megfelelően kösse meg.

**Felelős**: Lendvai Ferenc, a Bizottság elnöke

 Molnár Miklós alpolgármester

 Dr. Károlyi Ákos jegyző

 (végrehajtásért felelős:

Lakézi Gábor, a Városüzemeltetési Osztály vezetője

Dr. Németh Gábor, a SZOVA Zrt. vezérigazgatója)

**Határidő:** azonnal